정조 1년
丁酉七月初五日辰時。上詣崇政殿。親臨殿講製述入侍時。行都承旨洪國榮。左承旨鄭民始。右承旨金文淳。左副承旨徐有防。右副承旨李鎭衡。同副承旨李世奭。假注書柳孟養朴長卨。記事官林錫喆金勉柱。以次侍立訖。上具布裹翼善冠布圓領袍。乘輿出興泰門。入崇政門。詣孝明殿展拜。仍詣殿內奉審訖。上曰。兵曹判書。更爲牌招。駕前下敎仍詣崇政殿殿座。上曰。試望落點。業已久矣。而領相尙不入來何也。民始曰。領相有實𧏮。故不得入來云矣。文淳曰。殿講冊子。點下然後。可以擧行矣。上曰。以詩傳爲之。上曰。趁早開門。擧子入之。諸試官。亦令入侍。可也。諸試官及擧子。入庭四拜訖。製述試官右議政徐命善。兵曹判書李徽之。大司成李在簡。兵曹參知李義翊。行副司直金尙集。應敎李秉模。校理南鶴聞。殿講試官左議政鄭存謙。行司直韓光會。吏曹參判權噵。行副司直徐迫修李亨逵。副應敎李敬養修撰李在學。以次進伏訖。文淳。進前。讀奏擧子入門單子。民始曰。擧子今已盡入。崇政門還閉乎。上曰。閉之。可也。民始曰。懸題前頒試紙乎。上曰。先爲頒紙。可也。上曰。讀券官二人。進前書題。可也。在簡義翊進前。上命書表題訖。上曰。對讀官二人。懸題。可也。秉模鶴聞奉御製。懸于懸題板。上曰。應講擧子五人式。升于月臺。以次呼名。使之進講。製述擧子。分坐東西庭。使之毋相帀亂也。上曰。雨意如此。使兩軍門。油遮日各六浮式入之。上曰。今日殿講時。擧子通栍多數出之。使之比較。可也。文淳曰。今已日晩。使之開講。何如。上曰。擧子一人式。進前應講。進士金奎祚等五人。以次進講。幼學金夏璉粗。幼學洪亮疇等五人。以次進講。幼學李錫獜李宗漢文天瑞粗。幼學宋宅明等五人。以次進講。宋宅明粗。幼學車鳳運略。幼學曺亨壽純通。幼學白光溫等五人。以次進講。白光溫粗。幼學李敬行通。上曰。注書出去。與事變注書。同爲入來。賤臣承命出來。傳命後還入。事變假注書鄭東浚進伏訖。上入于小次。少頃。還出殿座。上曰。儒生之坐次。何如是亂雜乎。申飭場中。更爲整齊。可也。上曰。新除授兵曹佐郞李敬一。催促肅謝事。已爲下敎。而尙今遲滯。不爲知入。何如是慢忽乎。今日侍衛該郞。使政院。知名以入。上曰。喧譁特甚。禁喧郞廳。先汰去後拿處。出榻敎上曰。兵曹佐郞前望單子入之。出榻敎上曰。兵曹佐郞改差。口傳差出。出榻敎上曰。今番兵批之政。邊將之窠。果爲幾何耶。徽之曰。窠闕甚窄矣。上曰。鹿島萬戶朴文曾。何爲而入於副擬乎。徽之曰。窠窄故。入於副擬矣。上曰。今番久勤。皆以第一窠差送。誠爲可嘉。命善曰。兵曹之今番都政。久勤旣已善用。初仕亦爲稍擇。些少做錯之失。不必苛責。而忠翊將。依內外將例調用事。旣有定式。則金尙鉉雖是承傳。以未出身差擬。終涉不審。部將望中。不取才而以取才懸註。亦係不察。忠翊將金尙鉉改差。兵曹判書李徽之。推考。何如。上曰。依爲之。金尙鉉更待他窠。從速備擬。可也。出擧條命善曰。擇守今最爲都政之肯綮。而今番守令。不可謂另擇矣。未蒙天點者。已行刊汰者。更無可論。而堤川縣監李得老。曾在禮山。已著不治之稱。今不可復畀字牧之任。郵官雖與守令有間。而栗峰。旣非小郵。則如崔守忱者。決不可堪任。堤川縣監李得老。栗峰察訪崔守忱。竝改差。吏曹判書李重祜。推考。何如。上曰。卿之所奏甚是。依爲之。出擧條有防曰。俄者右相所奏李得老崔守忱金尙鉉改差事。旣已允下矣。當爲出榻敎乎。出擧條乎。上曰。出擧條。可也。上曰。製述試官少退。殿講試官亦爲少退。食後更爲入來。可也。諸試官。以次退出。文淳曰。兩司臺臣。俱爲詣臺云。今可使之入侍乎。上曰。使之入侍。可也。文淳曰。玉堂諸臣。亦爲使之同入乎。上曰。同爲入侍。可也。持平洪明浩。正言兪岳柱。修撰尹尙東。以次進伏訖。上曰。兩司長官。何不入來乎。文淳曰。諸臺入侍之下敎。兩司長官。似未及知之。故不得入來矣。上曰。旣知殿座之日。諸承旨同爲入侍。則兩司長官之不爲入來。事體不然。諸臺退出。備長官然後。更爲入侍。可也。諸臺遂退。文淳曰。殿座之時。雖長官。旣已詣臺。則例當入侍傳啓。而今日兩司長官。俱爲詣臺。旋卽出去。事甚未安。大司憲鄭昌順。大司諫趙英鎭。竝推考。何如。上曰。依爲之。出擧條文淳曰。俄者下敎之後。兩司長官。皆爲入來云。使之入侍。何如。上曰。入侍。可也。兩司長官及諸臺玉堂。以次進伏訖。大司憲鄭昌順。大司諫趙英鎭。持平洪明浩。正言兪岳柱。修撰尹尙東。所啓。和緩與厚謙。前後聲討。已盡其窮凶極惡之罪。凡在血氣之倫者。莫不切齒痛心。而其內外相應。排布經營。潛售凶圖。危逼聖躬者。莫非和緩之爲窩主。而厚謙。雖命置法。和緩爵號自如。尙逭王章。輿情憤鬱。久而益激。請和緩爲先削去其號。依侓處斷。上曰。不允。又所啓。金相福。以天生妖邪之性。具萬古宵小之行。斷其平生。直一鳳漢之影子。蝨附狐媚之態。人不忍正視。趨勢財利之迹。世自有公案。鳳漢之勢掀天而相福爲其狎客死士。鳳漢之眼無君而相福爲其腹心爪牙。指忠爲逆。指逆爲忠。視士類如復私讎。直與麟謙恒簡輩。腸肚相連。打成一團。其居相職也。薦剡取捨。先承鳳漢之風旨。又聽麟謙之指揮。使賊勢䲭張。凶謀益肆者。皆相福之所贊助。而再昨冬相臣疏出之後。安置罪人宋瑩中深文之說。稱以所見無異同。麟漢不必知之說。謂以語脈不如此。至於命讀睿章之時。敢請中間傳說之査問。致有中官拿鞫之聖敎。雖其成命還寢。而相福之包藏禍心。昭然難掩。日前傳敎中。焦燥懍然之敎。殆臣子之所不忍聞者也。相福之爲逆黨而護之釀之。使殿下。至於此境者。已是相福之極罪也。斷案也。安有如此之罪。而終得幸免者乎。若雲賊之妖惡。亦出於相福之釀成。以雲招中疏草一本。送于領府事云云觀之。其爛漫和應。的然可知。逆雲旣已伏誅。而相福獨爲晏然。揆以王章。寧有是理。今以筵話傳說。論相福之罪者。眞是緦功之察耳。麟。謙雲諸賊。亘古所無之惡逆。而拘於平法之新令。孥戮之典。不得快施。神人之憤。已無可言。況相福。本以洪家之人。與此三賊。凶謀祕計。無不參涉。則凡厥罪犯。至爲叵測。移配近地。已失太寬。連請遠竄。猶是輕典。而乍允旋收。遽有全釋之命。末後處分。只是放歸之典。殿下雖以好生之德。欲推解網之仁。而三尺終難撓屈。輿情去而愈激。請放歸田里罪人金相福。爲先極邊遠竄。上曰。不允。又所啓。再昨冬國家安危之機。至今追思。尙覺凜然。苟有體國大臣。則雖非上敎。固當直請聽政。而伊時首相韓翼謩。徒畏獜賊之氣熖。罔念國勢之岌嶪。不體上敎。徒事彌縫。使宗國大計。幾致難言之境。論其負犯。至爲深重。則向者近地移配。已失太寬。況可以全釋乎。雖以悶旱之聖意。有此收殺之敎。而乍允旋收。有咈輿情。請還寢遠竄罪人韓翼謩金吾草記勿施之命。仍施遠竄之典。上曰。不允。三司合啓訖。尙東先退。上曰。兩司合啓及府院啓。只擧末端。以次傳啓。可也。大司憲鄭昌順。大司諫趙英鎭。持平洪明浩。正言兪岳柱所啓。請楸子島荐棘罪人趾海。濟州牧定配罪人纘海。更令王府。設鞫嚴問。快施當律。措辭見上上曰。不允。又所啓。請薪智島定配罪人敬彬。熊川縣定配罪人成運。亟令王府。更爲設鞫得情。措辭見上上曰。不允。又所啓。請遠寢象厚放歸田里之命。仍施絶島定配之典。措辭見上上曰。不允。又所啓。請洪樂任亟命王府。設鞫嚴問。措辭見上上曰。不允。又所啓。請大靜縣荐棘罪人啓能。依律處斷。措辭見上上曰。不允。又所啓。請黑山島定配罪人金龜柱。依律處斷。措辭見上上曰。不允。又所啓。請薪智島安置罪人宋瑩中。荐棘。措辭見上上曰。不允。又所啓。請薪智島定配罪人金相翊荐棘。措辭見上上曰。不允。兩司合啓訖。昌順明浩。又所啓。請大靜縣爲奴罪人金壽賢。依律處斷。措辭見上上曰。不允。又所啓。請黑山島荐棘罪人述海。設鞫嚴問得情。措辭見上上曰。不允。又所啓。請罷乙未五月庭試榜。措辭見上上曰。不允。又所啓。請爲奴罪人河翼龍金重得。亟命王府。設鞫得情。快正王法。措辭見上上曰。不允。又所啓。請梁山郡定配罪人錫達。依律處斷。措辭見上上曰。不允。又所啓。請削出罪人金漢耆。亟施竄配之典。措辭見上上曰。不允。又所啓。請海南縣竄配罪人金載順。亟令王府。設鞫嚴問。措辭見上上曰。不允。又所啓。請故判書李潭。亟施追削之典。措辭見上上曰。不允。又所啓。請遠配罪人洪達洙。亟令王府。更加嚴鞫。依律處斷。措辭見上上曰。不允。又所啓。請遠竄罪人聖中。亟令王府。設鞫嚴問。期於得情。快正王法。措辭見上上曰。不允。又所啓。請削板罪人有臣宗甲義駿等。亟令王府。設鞫嚴問。依律處斷。措辭見上上曰。不允。又所啓。朴重根之肆毒於棍問之下。拔劍於淸禁之中。欲作自刎之狀。顯有逞憤之意。究厥罪狀。萬萬叵測。今此詢問之命。實出於我聖上欽恤之聖意。而揆以國法。不可一刻容貸。請重根。亟命依律處斷。上曰。當下敎。上未及下批之前。賤臣。徑先讀奏以不允。文淳曰。莫重臺批。徑先讀奏。當該注書。推考。何如。上曰。其置之。可也。府啓訖。上曰。事變注書進前。書院啓批答。可也。東浚進前。英鎭岳柱所啓。請大靜縣爲奴罪人金壽賢。更令王府。設鞫嚴問。依律處斷。措辭見上上曰。不允。又所啓。請旌義縣荐棘罪人尹泰淵。亟令王府。設鞫嚴問得情。快正王法。措辭見上上曰。不允。又所啓。請爲奴罪人河翼龍金重得。亟令王府。設鞫得情。快正王法。措辭見上上曰。不允。又所啓。請海南縣定配罪人李弘濟。亟令王府。設鞫嚴問。措辭見上上曰。不允。又所啓。請海南縣竄配罪人金載順。亟令王府。設鞫嚴問。措辭見上上曰。不允。又所啓。請亟收安置罪人睦祖煥量移之命。及放逐罪人鄭遠達李俊永。島配罪人閔百奮放送之命。以嚴隄防。措辭見上上曰。不允。又所啓。請寢竄逐罪人朴宗岳放釋之命。措辭見上上曰。不允。又所啓。請寶城郡屛裔罪人朴宗集。爲先絶島安置。措辭見上上曰。不允。又所啓。請遠竄罪人聖中。放逐罪人有臣宗甲義駿等。竝令王府。設鞫嚴問。期於得情。快正王法。措辭見上上曰。不允。又所啓。禁庭何等淸嚴。而朴重根。敢於特敎査問之下。大肆憤毒。拔其所佩之刀。欲作自刎之狀。此實前古所未有之變怪。論其罪犯。決不可一刻容貸。斷以國法。自有當律。今此收議之命。雖出於我聖上欽恤之德意。如此叵測絶悖之漢。旣無疑難之端。則何待收議。而始乃置法乎。請朴重根卽地。依律處斷。上曰。當下敎。院啓訖。昌順英鎭所啓。臣等俱以無似。本不合於淸朝耳目之任。而沐浴義重。章皇出肅。朝因賓對。隨牌詣臺。旋聞頉稟下僚傳啓。故臣等則因卽出去矣。入侍命下之後。未及入來。至有承宣請推之擧。莫非臣等昏謬之致。何可一刻仍冒於臺次乎。請命遞斥臣等之職。上曰。勿辭。亦勿退待。仍命退。諸臺以次出。民始曰。日已向晩。先呈將入。收券官。先爲召入。何如。上曰。收券官二人。召入。可也。上曰。使大司成。申飭儒生。呈券時。使之把袖趨蹌。毋爲亂雜也。古所謂端拱徐趨。乃是爲士子容儀而言也。雖非殿庭。士習不當如是亂雜。況莫重殿庭深嚴之地乎。此後若有如前亂雜。不爲趨蹌者。當施停擧之罰矣。有防曰。應講擧子。呼名以入乎。上曰。擧子以次進講。可也。幼學尹性忠等五人。以次進講。尹性忠粗。幼學李尙沃純通。幼學洪宜燮等五人。以次進講。幼學文粲奎純通。幼學尹孝寬略。幼學尹擎柱等五人。以次進講。幼學蔡弘直粗。上入小次。少頃。還出殿座。上曰。擧子中幾人爲純通乎。存謙曰。三人爲之矣。上曰。純通三人。將以製述。使之比較。留待。可也。講畢後。講試官。以次退出。上曰。時刻已晩。場中幾盡呈券。製述試官。持試券。待令于興泰門。當殿座於興泰門。仍爲科次矣。上曰。騎郞之入省記單子。今已久矣。尙不還受出去。新入郞廳。何其慢忽耶。該郞知名以入。上曰。兵曹判書李徽之推考。兵曹佐郞宋銓拿處。出榻敎上曰。數三儒生。尙未呈券。而下吏謂以覆帳。至有逐出之擧。事甚駭然。其下吏。知名以入。國榮曰。今日場中。時刻已過。覆帳已久。而四館所下吏。不爲知委於儒生。有數三人書券者。而及至大駕還內之時。至有逐出之擧。所見駭然。擧措乖常。大司成李在簡。從重推考。四館所官員。當有勘處之道。當該下吏。令攸司科治。何如。上曰。依爲之。大司成遞差。試所承旨推考。四館所官員。拿處。可也。出擧條上乘輿。出崇政門。上曰。行首宣傳官尹僖東汰去。駕前下敎上曰。試官李在簡代。前望中。以兵判爲之。駕前下敎仍入廣達門。詣興泰門殿座。上曰。行首宣傳官望。以田文顯擬之。使之肅謝後。出立於侍衛班。上曰。以司僕內乘。兼宣傳官者。於例有之乎。徽之曰。有之矣。上曰。純通三人召入。使之比較。可也。上曰。讀券官一人進前。書題義翊進前。書箴題訖。對讀官南鶴聞。奉御題懸于懸題板。上曰。三人團坐。相議製呈。可也。上曰。擧子尙未曉題義。有此來看懸題之擧。汝輩兒時。不讀小學乎。灑掃應對者。自幼時。先習修身事長之禮。以爲治國平天下之道者也。以此義製進。可也。仍命禮房。持小學往諭其義。上曰。製述試官進前科次。四館所官員入侍。券試官命善徽之義翊尙集秉模鶴聞。以次進伏。上曰。南鶴聞對讀。可也。鶴聞進前對讀訖。上曰。李秉模對讀。可也。秉模進前對讀訖。上曰。晩呈券中。似有善作之文。不計早晩。抄出。可也。命善曰。俗云同炬之下。例出壯元。而今日晩呈文。無可抄者矣。上曰。考券已畢。合考中只取三張。以定其壯元。可也。命善曰。第一張文純實無病。以此定壯元。何如。上曰。第二張文。雖是爛燁可觀。猶不若第一張之純實。以第一張定其壯元。可也。命善曰。旣定壯元。以爲批點。何如。上曰。批點。可也。仍命坼封。生員柳文養爲第一。進士金天欽爲第二。生員洪大燮爲第三。上曰。向者奎章閣試士時。文養爲第二。今爲第一。可謂實才也。仍命呼名召入。使勉柱。塗墨進退訖。命文養進前。文養進伏。上曰。誦奏汝之所製文。可也。文養誦奏。上曰。汝之兄弟幾人乎。文養曰。獨身矣。上曰。汝之年幾何乎。文養曰。年今三十五歲矣。上曰。汝之一門。登科者幾人乎。命善曰。柳家之及第多矣。命退。比較三人呈券畢。上曰。試官入來考券。可也。諸試官以次進前考券訖。上曰。初以製述。使之比較。製呈之文。全不成樣。不可以此文定其立落。講則自是渠輩本色。當以講經。使之比較矣。比較冊子。不爲點下。使渠輩。自願爲之。三人皆願周易。上曰。周易渠輩初學入德之門也。果然皆願之矣。仍命進講周易。曺亨壽進講。以文義不。李尙沃進講。亦以文義不。文粲奎進講純通。上命勉柱。塗墨進退訖。命退。仍命書傳敎曰。秋到記製述居首生員柳文養。殿講居首幼學文粲奎。竝直赴殿試。製述之次進士金天欽。生員洪大燮。殿講之次幼學曺亨壽李尙沃。竝直赴會試。殿講粗以上儒生。製述次上儒生紙筆墨。考例施賞。上入內次。少頃。還出殿座。藥房提調。進湯劑。上進御湯劑。上曰。大臣刑曹堂上入侍。出榻敎左議政鄭存謙。右議政徐命善。刑曹判書張志恒。刑曹參判徐有慶。刑曹參議朴師海。以次進伏訖。上命推考房承旨。進讀刑曹收議啓本。文淳進讀。上曰。今觀刑曹啓本。朴重根嚴治用律之道。可知其僉議之詢同。而大臣刑曹堂上。旣皆入侍。更爲收議。以盡審愼之道。可也。存謙曰。重根之當用一律。僉議皆同。無容更議。而渠之罪犯中。禁庭拔劍。尤係莫大之變。官門作變。猶至於不待時之一律。則今此重根干犯。尤有大焉。不待時正法。然後京外愚夫愚婦。曉然知禁庭拔劍之罪。必至於亟伏邦刑。而乃爲懲後之道矣。命善曰。臣意則干犯不道。軍服作變等。律文終不襯合。蓋此等無前之變怪。豈有準備之律文乎。不必苟且傍照。直自軍門。聚會軍民。卽令梟示。則懲後之道。無過於此矣。志恒曰。重根之擬律。旣無相當之條。而若以大明律。若不係宿衛應直。合帶兵仗之人。但持寸刃。入宮殿門內者絞。待時傍照擬之。則當待時故。以大典推斷條。干犯於上。情理切害者。不待時斬。籍沒家産。傍照昨日獻議中。以不道干犯律勘處仰達。然至於籍沒似重。而旣異於他死罪。則不當許久待時。擬以不待時律。使中外愚夫愚婦。咸知其罪狀。以爲懲一勵百。似好矣。有慶曰。重根之禁庭拔劍。前古所無之變怪。考諸律文。雖無可據。其所負犯。與他死罪尤重。懲一勵百之道。不待時處斬。斷不可已矣。師海曰。臣等待罪刑官。考之法文。律無可據。而禁庭拔劍。無前變怪。論其負犯。死有餘罪。其在懲一勵百之道。不容不嚴重處分。待時不待時間。一律正刑。斷不可已矣。上曰。兵判禁將。亦各陳所見。可也。徽之曰。重根所犯。實是前古所無之變怪。不必拘於律文之無襯。而書云怙從賊刑。如此重罪。亟伏邦刑。然後可爲懲後之道矣。國榮曰。重根事。誠是無前之變。其在杜後弊懲亂民之道。可謂殺無赦。而至於不待時處斬。有斑駁於律文者。軍門梟示。亦有所不襯着者。且殺之則一也。而隨其所犯。法亦有緩急。臣意則移付秋曹。捧結案後。待時擧行。似合宜矣。上曰。朴重根事。卽是無前變怪。不待時正法。可也。登時梟示。亦可也。若不用法。無以懲戢。予則以擇於斯二者爲意。今於筵席詢問。始有覺予未覺者。考之律文亦有近似者云。以此則審愼之意。懲勵之道。可謂竝行。依禁將所奏。重根移送秋曹。嚴刑捧結案。待時擧行。可也。出擧條上曰。近來刑曹改造之棍。比前減一寸乎。志恒曰。稍減一寸。而猶有制樣之不齊矣。上曰。近間則別杖皆無之乎。志恒曰。亦改造矣。上曰。刑判之近來用刑。卽受決案。從輕重治之。而無有滯囚之弊。誠爲可嘉矣。上曰。柳文養。今年當爲直赴乎。命善曰。當於秋殿試直赴矣。命退。諸臣以次出。